DÔVODOVÁ SPRÁVA

A. Všeobecná časť

Návrh vyhlášky Ministerstva dopravy Slovenskej republiky, ktorou sa mení a dopĺňa vyhláška Ministerstva dopravy a výstavby Slovenskej republiky č. 135/2018 Z. z., ktorou sa ustanovujú podrobnosti v oblasti cestnej technickej kontroly v znení neskorších predpisov sa predkladá podľa § 136 ods. 3 písm. e) zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov. 

Cieľom návrhu vyhlášky je doplnenie ustanovení upravujúcich vzdelávanie technikov cestnej technickej kontroly. Návrh novely zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (parlamentná tlač č. 1326) umožňuje absolvovať priebežné školenie počas platnosti osvedčenia technika cestnej technickej kontroly ako alternatíva k súčasnej forme vzdelávania. Vzhľadom na uvedené sa v návrhu vyhlášky  ustanovujú náležitosti prihlášky na priebežné školenie technika cestnej technickej kontroly, spôsob a rozsah priebežného školenia a podrobnosti o vydávaní a náležitostiach potvrdenia o absolvovaní priebežného školenia.

Návrh vyhlášky v nadväznosti na návrh novely zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (parlamentná tlač 1326) spresňuje a aktualizuje požiadavky na výkon cestných technických kontrol a odstraňuje aplikačné problémy zistené pri vykonávaní cestných technických kontrol.

Návrh vyhlášky je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh vyhlášky nemá vplyvy na podnikateľské prostredie, vplyvy na rozpočet verejnej správy, vplyvy na limit verejných výdavkov, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana ani vplyvy na manželstvo, rodičovstvo a rodinu.

Návrh vyhlášky nie je predmetom vnútrokomunitárneho pripomienkového konania.













B. Osobitná časť

K čl. I

K bodu 1 [Poznámka pod čiarou k odkazu 1]
Aktualizuje sa odkaz na nariadenie Európskeho parlamentu a Rady (ES) č. 1071/2009, ktorým sa ustanovujú spoločné pravidlá týkajúce sa podmienok, ktoré je potrebné dodržiavať pri výkone povolania prevádzkovateľa cestnej dopravy.

K bodom 2 až 7 [§ 15 až 17]
Upravujú sa náležitosti prihlášky na priebežné školenie, spôsob a rozsah priebežného školenia a podrobnosti o vydávaní a náležitostiach potvrdenia o absolvovaní priebežného školenia .

K bodom 8 až 12 [Príloha č. 1 časť III a príloha č. 4]
Zjednocuje sa terminológia pojmov používaných pri cestnej technickej kontrole ako „odometer“, „zariadenie zaznamenajúceho spomalenie“ a „náprava“ a tiež sa upravuje znenie kontrolnej položky v súvislosti s kontrolou svetelného zdroja vozidla.

K bodu 13 [Príloha č. 4 a príloha č. 6 ods. 1 písm. h)]
Zjednocuje sa terminológia pojmu „odometer“ používaného  pri cestnej technickej kontrole.

K bodu 14 [Príloha č. 5 časť III]
Zjednocuje sa terminológia pojmu „upevnenie“ nákladu používaného pri cestnej technickej kontrole.

K čl. II

[bookmark: _GoBack]Účinnosť vyhlášky sa navrhuje 1. januára 2027 vzhľadom na účinnosť novely zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (parlamentná tlač č. 1326).

